‘ศิริวัฒน์’ออกโรงต้าน‘เอสบีเค’ร้องกลต.สอบสัมพันธ์เป๊ปซี่โค
&#8220;ศิริวัฒน์แซนด์วิช&#8221; ออกโรงต้าน &#8220;เอสบีเค&#8221; ร้อง ก.ล.ต.ระงับการโอนหุ้นสอบสายสัมพันธ์ลึกซึ้งเป๊ปซี่โค
18 ส.ค. 2554

“ศิริวัฒน์แซนด์วิช” ออกโรงต้าน “เอสบีเค” ร้อง ก.ล.ต.ระงับการโอนหุ้นสอบสายสัมพันธ์ลึกซึ้งเป๊ปซี่โค
นายศิริวัฒน์ วรเวทวุฒิคุณ ผู้ถือ หุ้นบริษัท เสริมสุข (SSC) จำนวน100 หุ้น กล่าวว่า ได้เข้าร้องเรียน สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และหน่วยงานตลาดหลักทรัพย์ ตั้งแต่บริษัท ไทยเอ็นวีดีอาร์ (NVDR) และบริษัท ศูนย์รับฝากหลักทรัพย์ (ประเทศไทย) หรือ TSD ให้ชะลอหรือระงับการรับโอนหุ้น 9.13% ของบริษัท เอสบีเค เบฟเวอเรจ ที่รับโอนหุ้นจาก NVDR เข้ามา
หลังจากพบว่าเอสบีเคฯ เพิ่งมีการจดทะเบียนจัดตั้งในประเทศไทย และหุ้นที่รับโอนจาก NVDR เป็นของซันโตรี เบฟเวอเรจ แอนด์ ฟู้ด สัญชาติญี่ปุ่น ซึ่งถือหุ้นเอสบีเค 49% และพบว่าซันโตรีฯ มีความสัมพันธ์ใกล้ชิดกับเป๊ปซี่โคในการทำธุรกิจร่วมกัน ทำให้มั่นใจว่ามีความพยายามร่วมกันครอบงำในกิจการของบริษัท เสริมสุข 
ทั้งนี้ ความสัมพันธ์ระหว่างเป๊ปซี่โคและซันโตรีฯ เป็นผู้ถือหุ้นร่วมกันในชื่อ Pepsi BottlingVentures LLC (PBV) ซึ่งเป็นผู้ผลิตและผู้จำหน่ายเครื่องดื่มเป๊ปซี่รายใหญ่ในสหรัฐ อีกทั้งซันโตรีฯ ยังได้รับอนุญาตให้ผลิตและจำหน่ายเครื่องดื่มเป๊ปซี่ในประเทศญี่ปุ่นด้วย
“หากไม่ระงับการโอนหุ้น จะทำให้เป๊ปซี่โคซึ่งถือหุ้น 41.54% รวมกับเอสบีเคฯ 9.13% ถือรวมกัน 51% นอกจากได้สิทธิบริหาร ยังทำให้กำไรของบริษัท เสริมสุข ลดลง เพราะเสียค่าน้ำเชื้อให้เป๊ปซี่ 30% ของต้นทุนผลิต อีกทั้งสัญญาใหม่ระบุว่าเสริมสุข สามารถผลิตเครื่องดื่มที่ไม่ใช่ธุรกิจน้ำดำได้ สอดคล้องกับธุรกิจหลักของซันโตรีฯ ที่เป็นผู้ผลิตชายอดนิยมอันดับ 2 ของญี่ปุ่น” นายศิริวัฒน์ กล่าว
นายธวัชชัย พิทยโสภณ ผู้อำนวยการฝ่ายงานเลขาธิการ ก.ล.ต. กล่าวว่า สำนักงาน ก.ล.ต. อยู่ระหว่างตรวจสอบความสัมพันธ์กลุ่มผู้ถือหุ้นและโครงสร้างผู้ถือหุ้นหลายรายใน เสริมสุข ว่ามีความสัมพันธ์เกี่ยวโยงกันหรือไม่